รองนายกรัฐมนตรี เปิดตัวบัตร ‘Visit Thailand’  เพื่ออำนวยความสะดวกแก่นักท่องเที่ยวสำหรับใช้จ่ายแทนเงินสด
พลอากาศเอก ประจิน จั่นตอง รองนายกรัฐมนตรี กล่าวภายหลังเป็นประธานเปิดตัวบัตร ‘Visit Thailand’  ซึ่งเป็นความร่วมมือระหว่าง  ซุปเปอร์ริช เคอเรนซี่ เอ็กซ์เชนจ์ทูซีทูพี พลัส (ประเทศไทย) จำกัด   และ มาสเตอร์การ์ด  ว่า เพื่ออำนวยความสะดวกให้กับนักท่องเที่ยวต่างชาติที่เดินทางมาท่องเที่ยวในประเทศไทย 
โดยนักท่องเที่ยวสามารถซื้อบัตรพร้อมเติมเงินเพื่อใช้จ่ายในการเดินทางท่องเที่ยวแทนเงินสดระหว่างพักอาศัยในประเทศไทยได้ ทั้งนี้เพื่อลดความเสี่ยงของการถือเงินสดระหว่างเดินทาง ซึ่งสอดคล้องกับนโยบาย Cashless Society สังคมไร้เงินสด  
ขณะเดียวกัน  ผู้ถือบัตรสามารถดาวน์โหลดแอปพลิเคชัน Visit Thailand Card บนโทรศัพท์มือถือได้ทั้งบนระบบปฏิบัติการ Android และ iOS เพื่อทำการตรวจสอบยอดเงินในบัตร ตรวจสอบรายการใช้จ่าย รวมทั้งเปิด-ปิดการใช้บัตร กรณีมีความจำเป็นต้องเพิ่มจำนวนเงินสำรองสามารถเติมเงินสกุลบาทลงในบัตร Visit Thailand ได้ที่ซุปเปอร์ริช  ซึ่งมีสาขาให้บริการกว่า 49 สาขาทั่วประเทศไทย 
ทั้งนี้ ประเทศไทยเป็นหนึ่งในจุดหมายปลายทางท่องเที่ยวที่เป็นที่นิยมที่สุดในโลก โดยเฉพาะกรุงเทพฯ ภูเก็ต และพัทยา โดยในปี 2560 มาสเตอร์การ์ด ได้จัดอันดับให้กรุงเทพฯ เป็นจุดหมายปลายทางที่นักท่องเที่ยวนิยมมามากที่สุดในภูมิภาคเอเชีย โดยมีจำนวนนักท่องเที่ยวที่มาเยือนกว่า 20.05 ล้านคน